4. ΠΟΛΙΤΙΚΗ ΑΝΤΑΓΩΝΙΣΜΟΥ

1. Συνθήκη περί ιδρύσεως της Ευρωπαϊκής Κοινότητας, Τίτλος VI, Κεφάλαιο 1, Κανόνες ανταγωνισμού:

(α) Παρά τα άρθρα 87 και 88 της Συνθήκης ΕΚ και υπό την προϋπόθεση ότι τηρούνται οι κατωτέρω καθοριζόμενοι όροι, η Σλοβακία μπορεί να εφαρμόζει, μέχρι το τέλος του φορολογικού έτους 2008, την απαλλαγή από το φόρο εισοδήματος εταιριών, η οποία χορηγήθηκε βάσει του κυβερνητικού κανονισμού αριθ. 192/1998 Coll. σε έναν δικαιούχο της αυτοκινητοβιομηχανίας, υπό την προϋπόθεση ότι η συνολική ενίσχυση δυνάμει της φορολογικής αυτής απαλλαγής δεν υπερβαίνει το 30% των επιλέξιμων επενδυτικών δαπανών του συγκεκριμένου έργου, οι οποίες πραγματοποιήθηκαν από το 1998 και μετά.

Για τους σκοπούς της παρούσας παραγράφου, οι επιλέξιμες δαπάνες ορίζονται βάσει των κατευθυντήριων γραμμών σχετικά με τις κρατικές ενισχύσεις περιφερειακού χαρακτήρα [2].

(β) Η Σλοβακία υποβάλει στην Επιτροπή εκθέσεις παρακολούθησης, οι οποίες περιλαμβάνουν τις ακόλουθες πληροφορίες:

- ανά εξάμηνο, πληροφορίες σχετικά με τις επιλέξιμες επενδύσεις, τις οποίες έχει αναλάβει ο δικαιούχος της ενίσχυσης, και

- ετησίως, πληροφορίες σχετικά με τις ενισχύσεις που χορηγήθηκαν στον δικαιούχο της ενίσχυσης, βάσει του προαναφερθέντος καθεστώτος ενισχύσεων.

Η Σλοβακία υποβάλει τις εκθέσεις εντός τετραμήνου από το τέλος κάθε εξαμηνιαίου ή ετησίου διαστήματος, αρχής γενομένης από το τέλος Απριλίου 2003. Στις πρώτες εκθέσεις περιλαμβάνονται πληροφορίες σχετικά με τα έτη 1998-2002. Η τελευταία έκθεση υποβάλλεται μέχρι το τέλος Αυγούστου 2009, εκτός εάν συμφωνηθεί άλλως μεταξύ της Επιτροπής και της Σλοβακίας.

(γ) Με την επιφύλαξη της προηγουμένης παραγράφου, εφαρμόζονται οι διατάξεις περί ελέγχου οι οποίες περιέχονται στον κανονισμό (ΕΚ) αριθ. 659/1999 του Συμβουλίου για τη θέσπιση λεπτομερών κανόνων εφαρμογής του άρθρου 93 της Συνθήκης ΕΚ.

(δ) Εάν η συνολική ενίσχυση φθάσει το μέγιστο αποδεκτό επίπεδο πριν από το τέλος του φορολογικού έτους 2008, το οποίο ορίζεται στο σημείο α), η φορολογική απαλλαγή διακόπτεται και ο δικαιούχος βαρύνεται με την οφειλή του κανονικού φόρου εισοδήματος εταιριών για το τμήμα εκείνο των κερδών της εταιρίας, για το οποίο η απαλλαγή από τον φόρο θα οδηγούσε σε υπέρβαση του μέγιστου αποδεκτού επιπέδου.

2. Συνθήκη περί ιδρύσεως της Ευρωπαϊκής Κοινότητας, Τίτλος VI, Κεφάλαιο 1, Κανόνες ανταγωνισμού.

(α) Παρά τα άρθρα 87 και 88 της Συνθήκης ΕΚ, η Σλοβακία μπορεί να εφαρμόζει, μέχρι το τέλος του φορολογικού έτους 2009, την απαλλαγή από το φόρο εισοδήματος εταιριών, η οποία χορηγήθηκε βάσει του Νόμου αριθ. 366/1999 Coll. περί φορολογίας εισοδήματος σε έναν δικαιούχο της χαλυβουργίας, εφόσον πληρούνται οι ακόλουθοι όροι:

(i) ο δικαιούχος της ενίσχυσης θέτει ανώτατα όρια για τη συνολική του παραγωγή επίπεδων προϊόντων και για τις πωλήσεις επίπεδων προϊόντων (θερμής έλασης, ψυχράς έλασης και επιχρισμένων) στη διευρυμένη Ευρωπαϊκή Ένωση. Τα εν λόγω ανώτατα όρια καθορίζονται βάσει των στοιχείων για το έτος 2001. Από το 2002 και μετά, ο δικαιούχος της ενίσχυσης μπορεί να αυξάνει ετησίως κατά 3% το ανώτατο όριο παραγωγής και κατά 2% το ανώτατο όριο πωλήσεων. Το ανώτατο όριο για τις πωλήσεις αρχίζει να ισχύει από την ημερομηνία της προσχώρησης. Η παραγωγή συγκεκριμένων ειδών προϊόντων μπορεί να ποικίλλει, υπό τον όρο ότι το σύνολο της παραγωγής δεν υπερβαίνει τα καθορισμένα όρια,

(ii) ο δικαιούχος δεν διευρύνει το φάσμα ομάδων των τελικών προϊόντων του, το οποίο υφίσταται στις 13 Δεκεμβρίου 2002,

(iii) η συνολική ενίσχυση που χορηγείται στο δικαιούχο βάσει του Νόμου αριθ. 366/1999 Z. z. περί φορολογίας εισοδήματος δεν υπερβαίνει συνολικά το ύψος των 500 εκατομμ. δολαρίων US. Η ενίσχυση αυτή μπορεί να χορηγηθεί μόνον εφ' άπαξ και δεν είναι δυνατόν να παραταθεί ή να ανανεωθεί υπό οιεσδήποτε συνθήκες. Όλες οι ενισχύσεις που χορηγούνται προς τον ίδιο δικαιούχο κατά τη μεταβατική περίοδο πρέπει να προσμετρούνται στο επίπεδο των 500 εκατομμ. δολαρίων US,

(iv) ο δικαιούχος τηρεί τη σύμβαση ιδιωτικοποίησης όσον αφορά τη διατήρηση των επιπέδων απασχόλησης.

Εάν η φοροαπαλλαγή προς τον δικαιούχο της ενίσχυσης προσαρμοσθεί κατά τέτοιον τρόπο ώστε να εξασφαλίζει σημαντική μείωση του συνολικού ποσού της ενίσχυσης χωρίς να θίγει τη βιωσιμότητά της, η Επιτροπή μπορεί να επανεξετάσει τους ανωτέρω όρους σύμφωνα με τη διαδικασία που προβλέπεται στο άρθρο 88, παράγραφος 1 της Συνθήκης ΕΚ. Πριν από την έναρξη της διαδικασίας αυτής, η Επιτροπή λαμβάνει πλήρως υπόψη της τις απόψεις των κρατών μελών περί του κατά πόσον η μείωση της ενίσχυσης είναι σημαντική. Οι απόψεις αυτές εκφράζονται βάσει σύστασης της Επιτροπής και βάσει των διαθέσιμων σχετικών πληροφοριών.

(β) Η Σλοβακία υποβάλλει στην Επιτροπή και στο Συμβούλιο εξαμηνιαίες εκθέσεις παρακολούθησης, οι οποίες περιλαμβάνουν τις ακόλουθες πληροφορίες όσον αφορά τον δικαιούχο ενίσχυσης:

- παραγωγή (σε τόνους) για καθένα από τα ακόλουθα προϊόντα: ρόλοι θερμής έλασης, λαμαρίνες ψυχράς έλασης, γαλβανισμένες λαμαρίνες, λευκοσίδηρος, μαγνητικές λαμαρίνες, λαμαρίνες με οργανική επίστρωση, συγκολλητοί σωλήνες καθώς και κάθε άλλο προϊόν (που θα προσδιορισθεί),

- πωλήσεις (σε τόνους) των προαναφερόμενων προϊόντων στη διευρυμένη Ευρωπαϊκή Ένωση,

- εξέλιξη της απασχόλησης στην εταιρία και την περιοχή, καθώς και πορεία της προετοιμασίας για την εύρυθμη επαγγελματική επανένταξη του προσωπικού,

- άπαξ του έτους, κόστος επάνδρωσης για το συγκεκριμένο έτος και από την ιδιωτικοποίηση και μετά,

- άπαξ του έτους, κέρδη προ φόρων για το φορολογικό έτος και το προκαθορισμένο συνολικό ποσό της ενίσχυσης.

Η Σλοβακία υποβάλει τις εκθέσεις αυτές εντός τετραμήνου από το τέλος κάθε εξαμηνιαίου διαστήματος, αρχής γενομένης από το τέλος Απριλίου 2003. Στην πρώτη έκθεση περιλαμβάνονται πληροφορίες σχετικά με τα έτη 2000, 2001 και 2002. Η τελευταία έκθεση υποβάλλεται μέχρι το τέλος Απριλίου 2010, εκτός εάν συμφωνηθεί άλλως μεταξύ της Επιτροπής, του Συμβουλίου και της Σλοβακίας.

(γ) Με την επιφύλαξη της προηγουμένης παραγράφου, εφαρμόζονται οι διατάξεις περί ελέγχου, όπως περιέχονται στον κανονισμό (ΕΚ) αριθ. 659/1999 του Συμβουλίου για τη θέσπιση λεπτομερών κανόνων εφαρμογής του άρθρου 93 της Συνθήκης ΕΚ.

(δ) Εάν η συνολική ενίσχυση φθάσει το μέγιστο αποδεκτό επίπεδο το οποίο ορίζεται στο σημείο α) υπό (iii), πριν από το τέλος του φορολογικού έτους 2009, η φορολογική απαλλαγή διακόπτεται και ο δικαιούχος βαρύνεται με την οφειλή του κανονικού φόρου εισοδήματος εταιριών για το τμήμα εκείνο των κερδών της εταιρίας, για το οποίο η απαλλαγή από τον φόρο θα οδηγούσε σε υπέρβαση του μέγιστου αποδεκτού επιπέδου.

(ε) Εάν ο δικαιούχος δεν τηρεί τους όρους της σύμβασης ιδιωτικοποίησης όσον αφορά τη διατήρηση των επιπέδων απασχόλησης, η ενίσχυση διακόπτεται άμεσα και επιβάλλονται οι κυρώσεις που προβλέπονται από τη σύμβαση ιδιωτικοποίησης.

[2] ΕΕ C 74, 10.3.1998, σ. 9.

--------------------------------------------------